Ta sa cundisi i zandoo ra tyiño,
tandɨhɨ ra zutu nahnu ta ra mandoñi ta ra maestro cuenda ley ta tandɨhɨ inga ra cu tyiño hebreo.
Ta i sihñi ra sii ra Jesús,
ta i sindyaca ra sii ra nu ndyaa ra Pilato (ra cu gobernador).
Ta i ndaca tuhun ra Pilato sii ra Jesús ta catyi ra:
¿Atu yoho cuu rey cuenda ñiyɨvɨ hebreo?
Ta i catyi ra Jesús:
Tacuan cu si tañi catyi moo.
Tacuan ta i tyaa ra zutu nahnu cuatyi sata ra Jesús cuaha xaan cuhva.
Ta zɨquɨ i ndaca tuhun ra Pilato sii ra inga saha ta catyi ra:
¿Ñacu ña cohon ndaha cuii ñi?
Ta cuaha xaan cuhva tyaa ra ya cuatyi saton.
Zoco ñá cahan ra Jesús ndaha cuii ñi.
Ta iyo xaan i cuñi ra Pilato.
Ta vico cuan tuhva ra Pilato tava sii minoo ra ñoho vehe caa,
yoo ra cua catyi ñiyɨvɨ.
Ta quɨvɨ cuan siñoho minoo ityi ra i sahñi tahan sihin ra cu tyiño.
Minoo ra cuan nañi ra Barrabás,
ta ñoho ra vatyi sahñi ra ñiyɨvɨ.
Ta i quisi cuaha xaan ñiyɨvɨ ta i sica ñu sii ra Pilato vatyi tava ra sii minoo ra ñoho vehe caa cuhva tuhva ra zavaha tahan cuiya.
Ta i ndaca tuhun ra Pilato sii ñu:
¿Atu cuñi ndo vatyi cua tave sii ra cu rey sii maa ndo ñiyɨvɨ hebreo?
Tacuan i catyi ra Pilato vatyi sito ra vatyi i nacuhva cuenda ra zutu nahnu sii ra Jesús sii ra vatyi cucuihna xaan iñi ra sii ra.
Zoco ñihi xaan i tyihi ra zutu nahnu tyiño sihin ñiyɨvɨ vatyi nacaca ñu sii ra Barrabás.
Ta zɨquɨ i ndaca tuhun ra Pilato inga saha ta catyi ra:
¿Ta ñaa sa cuñi ndo cua zavehi sihin ra zacunañi ndo rey sii ñiyɨvɨ hebreo?
Ta i cana saa ñu ta catyi ñu:
¡Nacuu ra nu cruz!
Ta i catyi ra Pilato sihin ñu:
¿Ñaa cuenda?
¿Ñaa sa ña vaha i zavaha ra?
Zoco i cana saa ñu ñihi ca ta catyi ñu:
¡Nacuu ra nu cruz!
I cuñi ra Pilato coo vaha ra sihin ñiyɨvɨ,
ta yucuan cuenda i tava ra sii ra Barrabás.
Ta i nacuhva cuenda ra sii ra Jesús vatyi cua ndoho ra sihin cuarta ta zɨquɨ cua cuu ra nu cruz.
Ta i quihin zandaru sii ra Jesús,
ta i sindyaca ra sii ra sisi vehe tyiño cahnu,
ta i cana ra sii tandɨhɨ inga zandaru.
Ta zɨquɨ i natyihi ra minoo zahma tixinda sii ra Jesús,
ta i tyihi ra minoo corona iñu xiñi ra.
Ta i quisaha sacu ndyaa ra sii ra.
I cana saa ra ta catyi ra:
¡Nacumi suun tata;
yoho cuu rey sii ñiyɨvɨ hebreo!
I cañi xaan zandaru tuyoo caxtyila xiñi ra Jesús,
ta i tyicu zɨɨ ra sii ra.
Ta i sicuɨñɨ sɨtɨ ra nuu ra ta sacu ndyaa ra sii ra.
Ta sa yaha sacu ndyaa ra sii ra,
i tava ra zahma tixinda cuan,
ta i natyihi ra zahma maa ra sii ra.
Ta zɨquɨ i quihin ra sii ra vatyi cua cahñi ra sii ra nu cruz.
Ta cuhva sa cuahan ra ityi i tahan ra sii minoo ra ñuu Cirene.
I quita ra sicuhu ta vasi ra ndya ñuu Jerusalén.
Simón nañi ra.
Zutu ra Alejandro sihin ra Rufo sii ra.
Ta i zacuizo zandaru cuan cruz ra Jesús sii ra.
Ta cuahan tandɨhɨ ra nu nañi si Gólgota.
Tuhun Gólgota cuan cuñi si catyi si Nu Yucu Yɨquɨ Xiñi Ndɨyɨ.
Ta i saha ra vino zaca si sihin minoo sa nañi mirra vatyi coho ra Jesús,
zoco ñá sihi ra sii si.
Ta sa yaha tyaa ra zandaru sii ra Jesús nu cruz,
ta zɨquɨ i sizɨquɨ ra vatyi cua ndyehe ra yoo ra cua zahacanaa minoo minoo zahma ra Jesús.
Caa ɨɨn sa ñaha ñi cuu cuhva i tyaa ra sii ra Jesús nu cruz.
Ta xiñi cruz cuan ndyaa letra i tyaa ra ta saha cuenda si ñaa sa cuu cuatyi ra.
Tyehen catyi si:
“Rey cuenda ñiyɨvɨ hebreo.”
I sañi ra cruz sa ndyaa minoo ra zuhu nuu siyo cuaha ra Jesús,
ta inga ra siyo zatyi.
Cuhva cuan i quita si cuhva catyi Tuhun Ndyoo nu catyi si:
“Cua catyi ñiyɨvɨ vatyi ra iyo cuatyi cuu ra.”
I yaha ñiyɨvɨ nu ndyaa ra Jesús,
ta i sacu ndyaa ñu sii ra,
ta zavico xiñi ñi ca ñu.
Ta catyi ñu:
Yoho ra catyi vatyi cua canun vehe ñuhu ta uñi quɨvɨ ñi ta cua zanduvohon sii si,
zacacun suun ta noon nu cruz.
Tacuan tucu ra zutu nahnu sihin ra maestro cuenda ley,
i sacu ndyaa ra sii ra.
Ta i catyi ra sihin ra tahan ra:
I zacacu ra sii inga ñiyɨvɨ,
zoco ña cuu zacacu ra sii ra.
Tatu cua noo ra nu cruz,
tacuan ta cua sino iñi yo vatyi ra Cristo cuu ra.
Ta rey sii maa yo ñiyɨvɨ hebreo cuu ra.
Catyi ra cuan.
Ta tacuan tucu ndya cuhva ndya ra zuhu,
ra sihi ɨɨn ñi sihin ra Jesús,
ta i cahan tucu ra ndya vaha ñi sii ra Jesús.
Ta cuhva maa ora i nduñaa xaan nacahnu ñuu ñiyɨvɨ ndya cuhva ndya caa uñi sa sahiñi.
Ta cuhva caa uñi cuan i cana saa ra Jesús minoo sa ñihi xaan,
ta i catyi ra:
Elí,
¿lama sabactani?
Cuñi si catyi si:
Zutu mañi yu,
¿ñaa cuenda i zandoon sii?
Zuhva ñiyɨvɨ nandyaa yucuan,
i siñi ñu ta catyi ñu:
Tyizoho ndo;
cana ra sii ra profeta Elías.
Ta zuun ñi caa cuhva cuan i cacono minoo ra,
ta i quihin ra sii minoo sa ñahma,
ta i zatyii ra sii si sihin ndutya iya.
I tyaa ra sii si nu minoo yutu,
ta i zandaa ra sii si nu ndyaa ra Jesús vatyi cua coho ra ta catyi ra:
Cuatu noo,
nandyehe yo tatu cua quisi zanoo ra Elías sii ra.
I sacu saa ra Jesús inga saha minoo sa ñihi xaan,
ta zɨquɨ i sihi ra.
Zuun ñi caa cuhva cuan,
i ndata zava zahma coco sa ndita sisi vehe ñuhu cahnu ndya zɨquɨ ta ndya xuu.
Ta minoo ra cu nuu sii minoo ziendu zandaru i iñi ndyaa ra ityi nuu ra Jesús.
Ta sa ndyehe ra cuhva i sacu saa ra ta cuhva i sihi ra,
i catyi ra:
Ndisa cuii ra ihya vatyi zehe Ndyoo cu sii ra.
Ndya zava ñi i siyucu cuaha xaan ñu zɨhɨ.
Ndyehe ñu sii ra Jesús.
Minoo ña nandyaa sihin ñu nañi ña María Magdalena.
Inga ña cuu ña María zɨhɨ ra Jacobo,
ra luhlu ca,
ta ra José.
Ta inga ña nañi ña Salomé.
Yucuan ñu cuu ñu i sindyico sii ra ta i tyindyee ñu sii ra quɨvɨ i sica noo ra nu cu si Galilea.
Ta sihin inga ñu cuan i quisi ñu ndya ñuu Jerusalén sihin ra.
Ta sahiñi viarni i cuu si,
quɨvɨ zanduvaha ñiyɨvɨ sa cua casi ñu zavuru vatyi zavuru cuu quɨvɨ tuhva ñu quitatu.
Ta i quisi ra José ra ñuu Arimatea.
Minoo ra mandoñi cuu ra ta catyi ñiyɨvɨ vatyi vaha xaan ñiyɨvɨ cuu ra.
Ndatu ra quɨvɨ cua tasi ra Ndyoo minoo ra cua cundyaca ñaha ñuu ñiyɨvɨ.
Ñá yuhu ra,
ta i sahan ra nu ndyaa ra Pilato,
ta i sica ra tumañi iñi sii ra vatyi cuu quihin ra coño ñuhu ra Jesús.
Iyo xaan i cuñi ra Pilato vatyi yatyi xaan i sihi ra Jesús.
Ta i cana ra sii ra ndyaca ñaha sii zandaru,
ta i ndaca tuhun ra sii ra tatu sa tañi i sihi ra Jesús.
Ta cuhva sa sito ra Pilato vatyi catyi ra cuan vatyi sa sihi ndisa cuii ra Jesús,
ta zɨquɨ i saha ra Pilato sa quihin ra José coño ñuhu ra.
I zata ra José minoo zahma vaha.
I zanoo ra coño ñuhu ra Jesús,
ta i cava noo ra zahma cuan sii si,
ta i saqui ra sii si sisi minoo ñaña sa zavaha ñiyɨvɨ sisi yuu.
Ta i tyazi ra yuhu ñaña cuan sihin minoo yuu cahnu.
I ndyehe ña María Magdalena sihin ña María zɨhɨ ra José nu i tyihi ra sii ra Jesús.
I yaha quɨvɨ quitatu ñiyɨvɨ hebreo.
Ta zɨquɨ i zata ña María Magdalena ta ña María zɨhɨ ra Jacobo ta ña Salomé ndutya vixi xaan sahan vatyi cua natyihi ñu sii coño ñuhu ra Jesús.
Ta ñaha cuii ñi quɨvɨ tumingu i saa ñu ndya ñaña cuan cuhva sa caña ñicandyi ñi.
Ta i natuhun tahan ñu ta catyi ñu:
¿Yoo ra cua tyaa siyo yuu sa ndazi yuñaña cuan?
Tacuan ta i ndyehe ñu vatyi yuu cahnu sa sindazi yuñaña cuan sa sɨñɨ siyo si.
Ta i quɨhvɨ ñu sisi ñaña cuan.
Ta yucuan i ndyehe ñu minoo ángel.
Tañi caa minoo ra yoco caa ra.
Nandyee ra nu i cuu si siyo cuaha ra Jesús.
Ñoho ra minoo zahma cañi.
Cuisi xaan si.
Ta iyo xaan i cuñi ñu.
Zoco i catyi ángel cuan sihin ñu:
Ma yuhu ndo.
Nanducu ndo sii ra Jesús,
ra ñuu Nazaret,
ra i sihi nu cruz.
Zoco sa i nandoto ra.
Yoñi ca ra ihya.
Ñaha ndo,
ta ndyehe ndo nu i caa coño ñuhu ra.
Ta vityi cuahan ndo ta nacatyi ndo sihin ra i casi ra ta sihin ra Pedro.
Tyehen catyi ndo:
“Xihna ca ra Jesús cuahan ndya Galilea ta zɨquɨ maa ndo.
Yucuan cua ndyehe ndo sii ra,
tañi sa nacatyi ra sihin ndo.”